# Innovasjonssertifikat: Prosjekt bærekraftig Oslo

*«Innovasjon er nye ideer som virker. Innovasjon består av prosesser som leder til et nytt eller forbedret produkt eller tiltak som vil forbedre tjenester eller løse samfunnsmessige behov. Det handler om å tilføre samfunnet verdi.»*

I møte med utfordringene samfunnet står overfor kreves det innovasjon, kreativitet og engasjement. UiO har som mål å utdanne studenter med kunnskap, evne og vilje til å skape en bedre verden, styrke dialogen med omverdenen og arbeide for at kunnskap tas i bruk. Derfor opprettes det et studietilbud i innovasjon på bachelornivå – *Innovasjonssertifikat* – som består av et tverrfaglig introduksjonsemnet og utvalgte innovasjonsemner som berører ulike felt. På bakgrunn av dette, er Institutt for sosiologi og samfunnsgeografi i gang med å utvikle *Prosjekt bærekraftig Oslo*, et prosjektemne på 10 ECTS med fokus på sosial og miljømessig bærekraft i Oslo-regionen. *Prosjekt bærekraftig Oslo* tar studentene med på å utforske utfordringene byen står overfor, og sammen utvikle konkrete, alternative og innovative løsninger til spesifikke problemstillinger tilknyttet bymiljø, transport, næringsutvikling og velferd.

I *Prosjekt bærekraftig Oslo* jobber studentene med å utforme og gjennomføre et prosjekt knyttet til ulike aspekter av bærekraftig byutvikling. Prosjektene kan være eksperimentelle, kritiske og være en kreativ respons på et lokalt problem, eller en utfordring som gjelder på tvers av regionen. Emnet tar sikte på å fremme tverrfaglighet, bærekraft og sosial innovasjon ved at studenter fra ulike disipliner tar kunnskapen sin i bruk. Gjennom egendefinerte prosjekter og i dialog med fagmiljøer i Oslo kommune og andre samfunnsaktører, får studentene direkte og verdifull erfaring med tverrfaglig prosjektarbeid, samtidig som at de utvider sitt nettverk i og utenfor universitetet.

## Prosjektarbeid

*Prosjekt bærekraftig Oslo* tar i bruk prosjektarbeid som arbeids- og undervisningsform. Gjennom prosjektarbeid vil studentene være med på å utvikle et prosjekt fra start til slutt sammen med medstudenter. Dette innebærer (i) å identifisere og avgrense en bestemt utfordring, (ii) skape og konkretisere et svar gjennom designprosesser og prosjektplanlegging, og (iii) administrere ulike aktiviteter for å utforme, gjennomføre og teste prosjektidéen.

Prosjektarbeid i *Prosjekt bærekraftig Oslo* henter inspirasjon i problem-orientert prosjektlæring (PPL, ‘problem-oriented project work’), som enkelt forklart står for «læring gjennom problem-orienterte prosjekter» (Petersen og Sørensen 2020:21). Som undervisningstilnærming, tar PPL utgangspunkt i at eksisterende kunnskap tas i bruk på en aktiv og kritisk måte til et bestemt formål. Studenter bringer med seg egen kompetanse og erfaringer, som tas aktiv i bruk i for å identifisere interessante spørsmål, problemstillinger og/eller utfordringer, for så å finne frem til innovative løsninger. I en PPL-tilnærming er prosessen rundt prosjektarbeidet og alt studentene lærer gjennom den minst like viktig som resultatet. Prosjektarbeidet legger til grunn at studenter er aktive i egen kompetansebygging.

Studentene vil arbeide i grupper av 4-5 studenter. Gruppene vil være selvgenererte med utgangspunkt i felles interesser omkring et bestemt tema eller en spesifikk problemstilling. Prosjektarbeid krever aktivt engasjement fra studentene, men de vil på ingen måte bli overlatt til seg selv. Studentene vil få veiledning i gruppearbeidets dynamikk, med fokus på forventningsavklaring, planlegging og arbeidsdeling. De vil også få veiledning, oppfølging og tilbakemelding underveis i prosjektutviklingen fra undervisere tilknyttet prosjektemnet (emneansvarlige og seminarledere). Oppnevnte fagpersoner fra Oslo kommune vil orientere om kommunens arbeid på avgrensede felt og om hvordan de jobber med konkrete problemstillinger, og de vil kunne gi innspill til prosjektene underveis.

## Utvalgte temaområder for bærekraftig byutvikling i Oslo

Bærekraftig byutvikling er et sammensatt felt der ulike samfunnsaktører er involvert. For å tilrettelegge best mulig for studentenes prosjektarbeid, veiledning og oppfølging, vil *Prosjekt bærekraftig Oslo* fokusere på følgende temaer og problemområder, som har mye til felles med hverandre og krever en tverrfaglig tilnærming.

### Bymiljø

Oslo by har mange roller og funksjoner. Oslo er hjem, arbeidsplass og fritidsarena for tusenvis av mennesker i alle aldre, og det er en viktig oppgave å skape gode rom og arenaer som både er bærekraftige og sosialt inkluderende. Opplevelsen av byen avhenger av mange faktorer, ikke bare om tilbud av tjenester, men også om reel tilgang og deltakelse. Noen nøkkelord for dette temaet er: offentlige rom, friområder, rekreasjon, samferdsel, klimatiltak, energibruk, grønn omstilling.

### Byutvikling og arealbruk

Oslo er under kontinuerlig utvikling, og planlegging av arealbruk er viktig for å oppnå en bærekraftig utvikling. Det er Oslo kommune som har det formelle ansvaret for å planlegge og regulere byutviklingen, men det er mange ulike samfunnsaktører som deltar i denne prosessen. Også studenter har noe de skal ha sagt og bidra med. Noen nøkkelord for område er: kommuneplanlegging, områdeplaner, reguleringsplaner, arealstrategier, sosial og fysisk infrastruktur, universell utforming.

### Sosial bærekraft

Når man snakker om bærekraft, tenker vi som oftest på problemer knyttet til miljømessig bærekraft (som klimagasser, avskoging, naturressurser), men bærekraftig utvikling har også en viktig sosial dimensjon som handler blant annet om livskvalitet, helse, sosial inkludering, tilhørighet, medvirkning, lik tilgang til ressurser og tjenester og trygghet. Noen nøkkelord for område er: levekår, segregasjon, ulikhet, brukermedvirkning, kommunale tjenester.

## Samarbeid med Oslo kommune

De utvalgte temaområdene viser at spesifikke utfordringer og problemstillinger går på tvers av faglige grenser og kompetansefelt, også i forhold til de ulike fagetatene i Oslo kommune*. Prosjekt bærekraftig Oslo* åpner derfor for faglig innspill, inspirasjon og samarbeid med fra flere etater i Oslo kommune. I flere av disse har vi allerede etablert kontakter og gode samarbeidserfaringer:

* Bymiljøetaten
* Plan- og bygningsetaten
* Velferdsetaten
* Klimaetaten

Samarbeid med etatene vil være direkte i form av deltakelse i arbeidsstuer og tilbakemelding, men temaområdene er relevante også for andre initiativ drevet Oslo kommune, ikke minst arbeidet med innovasjonsdistrikter. [Campus Oslo – strategi for utvikling av kunnskapshovedstaden](https://tjenester.oslo.kommune.no/ekstern/einnsyn-fillager/filtjeneste/fil?virksomhet=976819853&filnavn=vedlegg%2F2018_12%2F1281595_1_1.pdf) ble vedtatt av Oslo bystyre i 2019 og tre innovasjonsdistrikter er under etablering: Hovinbyen Sirkulære Oslo, Oslo Science City og Innovasjonsdistrikt Sentrum. Mulighetsstudien for innovasjonsdistriktet Hovinbyen Sirkulære Oslo er i gang og vil bli viktig for satsingen fremover.[[1]](#footnote-1) Satsingen på innovasjonsdistrikter følges også opp i forslag til ny kommuneplanens arealdel.[[2]](#footnote-2) Studenter utgjør fremtidens premissleverandører og arbeidskraft – hvordan kan de bidra til å gjøre Oslo til landets kunnskapshovedstad? *Prosjekt bærekraftig Oslo* kan hente inspirasjon og problemstillinger fra innovasjonsdistrikter i studentenes prosjektarbeid.

## Undervisningsopplegg

Prosjektarbeid innebærer aktiv deltakelse og tid til diskusjon og samarbeid. Det foreslås derfor et undervisningsopplegg basert på arbeidsstuer og seminarer/prosjektstudio i løpet av et helt semester.

*Arbeidsstuer*

* Arbeidsstuer 1 & 2 arrangeres ved semester start, for å gi en innføring i sosial og miljømessig bærekraft, byutvikling og prosjektarbeid.
  + Hva er bærekraftig byutvikling? Begreper, tilnærminger og erfaringer.
  + Oslo – en bærekraftig by. Bli kjent med Oslo kommune. Presentasjon ved Oslo kommune: bærekraftstrategi, utfordringer, prosesser i gang m.m.
  + Hva er prosjektarbeid? En presentasjon av verktøy og ferdigheter nyttige for prosjektarbeid. Øvelser.
* Arbeidsstue 3 arrangeres ved semesterslutt, med mini-presentasjoner av alle prosjekter.
* Arbeidsstuene ledes av undervisere i emnet. Fagpersoner fra Oslo kommune inviteres til å delta i arbeidsstuer med presentasjoner av sine respektive etater og aktuelle problemstillinger, cirka 20-45 minutters per innlegg.

*Seminarer/prosjektstudio*

* I seminarene arbeider studenter med ulike deler av prosjektarbeid: gruppedannelse, idé- og prosjektutvikling, midtveis tilbakemelding, videreutvikling, testing, ferdigstillelse av prosjektene og forberedelse av presentasjon.
* Ukentlig oppfølging og veiledning ved emneansvarlige og seminarledere.
* Omfang: 3-timers ukentlig seminarer, 10-11 uker
* Innspill/tilbakemelding fra fagpersoner fra Oslo kommune midtveis i semester etter avtale.

*Eksamensform*

* Det foreslås gruppeeksamen i form av mappevurdering, bestående av tre deler: prosjektrapport, prosjektplakat og mini-prosjektpresentasjon.
* Gruppeeksamen bygger på prosjektarbeidet gjennomført av studentene.
* Karakterskala som brukes er bestått/ikke bestått.

## Emnets organisering

*Prosjekt bærekraftig Oslo* etableres som et ordinært 10 ECTS/studiepoengs-emne i emneportefølje i bachelorprogrammet i samfunnsgeografi ved Universitetet i Oslo. Ved opprettelse vil *Prosjekt bærekraftig Oslo* inngå i UiOs nye studietilbud i innovasjon på bachelornivå, *Innovasjonssertifikat*. Dermed vil studenter fra alle studieprogrammer vil kunne ta emnet både som en del av innovasjonssertifikatet eller som et fritt emne i sine respektive studieløp, noe som styrker tverrfaglighet i emnet.

Emnet vil være et samarbeid mellom bachelorprogrammer i samfunnsgeografi og sosiologi, begge ved Institutt for sosiologi og samfunnsgeografi (ISS). To emneansvarlige (en fra hver disiplin) vil ha ansvaret for faglig utvikling og koordinering, og gjennomføre undervisning- og veiledningsoppgaver. 1-2 erfarne seminarledere vil rekrutteres inn til å bistå studenter i seminarene/prosjektstudio. Som en del av det ordinære studietilbud i bachelor i samfunnsgeografi, er det programrådet i samfunnsgeografi som har det overordnede faglige ansvaret for emnets kvalitet og utvikling.

Kontakten med fagpersoner fra Oslo kommunen vil foregå via emneansvarlige. Ved planlegging av undervisning og veiledning, vil *Prosjekt bærekraftig Oslo* følge UiOs årshjul. Studieadministrasjonen ved ISS vil støtte opp arbeidet med gjennomføring av emnet i tråd med UiOs rutiner og kvalitetssikring.

*Prosjekt bærekraftig Oslo* vil ha en opptaksramme av 30-40 studenter og undervisningen vil tilbys på norsk. Opptakskrav vil være å ha fullført 120 studiepoeng i studentenes egne studieprogrammer.

UiOs satsing på Innovasjonssertifikat, sammen med den etablerte Bærekraftsertifikat og kommende Digitaliseringssertifikat, skal i prinsippet kunne være åpne for alle. Dette betyr at *Prosjekt bærekraftig Oslo* kan også tas av studenter fra andre universiteter i Oslo regionen, som NMBU, AHO eller Oslomet, noe som ville styrke tverrfagligheten ytterligere. Samtlige sertifikater og deres respektive elementer kan dermed også fungere som et etterutdanningstilbud.

**Referanser**

Petersen, E. B., & Sørensen, K. A. (2020). *The Group Project: How to do it. A handbook for university students*. Samfundslitteratur.

[Lise Aaboen - NTNU](https://www.ntnu.no/ansatte/lise.aaboen)

[Hvordan lykkes med å utdanne entreprenører? (khrono.no)](https://khrono.no/hvordan-lykkes-med-a-utdanne-entreprenorer/814285?utm_campaign=2023-10-04%3A+Campusprosjekt+lagt+p%C3%A5+is+%2F%2F+Sosiologiguru+rives+ned+av+pidestallen+%2F%2F+Frykter+feil+finansieringskategori&utm_source=newsletter&utm_medium=email&utm_content=header)

1. <https://www.hovinbyenso.no/news/mulighetsstudie-for-hso> [↑](#footnote-ref-1)
2. <https://www.oslo.kommune.no/politikk/kommuneplan/kommuneplanens-arealdel/#gref> [↑](#footnote-ref-2)